For beboerne på Lindegårdsvej i Frederikshavn, hvor en 49-årig mand søndag blev stukket ihjel, er meget påvirkede af hændelsen.

Beboerne på Lindegårdsvej i Frederikshavn er stadig rystet, efter en mand søndag aften blev stukket ihjel med en kniv i en opgang på vejen. En af dem er Trine Houmann Jensen, som bor i den opgang, hvor den 49-årige døde. - Hver gang man går ind i opgangen, så tænker man, at det var lige her, han lå, og så ryster det én i ens grundvold, siger Trine Houmann Jensen. I dag, tirsdag, er nogle få buketter blomster eneste tegn på den tragiske hændelse i opgangen. - De har været her og gøre rent, men der er stadig blodpletter på enkelte steder, fortæller Trine Houmann Jensen. Den 49-årige frederikshavner blev stukket i ihjel med et enkelt knivstik. To mænd på henholdsvis 40 og 57 år er fængslet. De er sammen med en 38-årig kvinde sigtet for drabet. - Nu skal politiet i gang med deres yderligere efterforskning, og så skal vi have klarlagt, hvad der rent faktisk er foregået på gerningsaftenen, siger anklager ved Nordjyllands Politi, Janni Nørgaard. En af de to fængslede - den 57-årige mand - er tilbage i 2007 blevet idømt 12 års fængsel for drab. Dengang stak han en handicappet mand i Esbjerg til døde med en kniv. Den 57-årige er nu bosat i Frederikshavn. Han og de to andre sigtede kendte den 49-årige fra misbrugsmiljøet i Frederikshavn. I følge TV2 Nords oplysninger opsøgte den 49-årige selv de tre sigtede i den 57-åriges i lejlighed søndag aften, hvor de tilsyneladende kom voldsomt op at skændes. Boligforeningen Vesterport har tirsdag aften sammen med Psykolog-centret holdt informationsmøde for beboerne på Lindegårdsvej i Frederikshavn, så beboerne kan bearbejde den voldsomme hændelse. - Det er jo knivdrab. Jeg kigger mig meget over skulderen og lytter meget, når der er en dør i opgangen, som går. Jeg er stadig rystet, siger Trine Houmann Jensen.